google/wiki40b huggingface dataset:
Κεφαλληνιακή ελάτη

Χαρακτηριστικά

Η Κεφαλληνιακή Ελάτη συναντάται σε υψόμετρα μεταξύ 650-1.800 μ. αλλά σχηματίζει πυκνές συστάδες σε υψόμετρα μεταξύ 800-1.600 μ. Προτιμά τα βαθιά και υγρά εδάφη, αλλά μπορεί και αναπτύσσεται και σε αβαθή ξηρότερα εδάφη. Είναι δέντρο που μπορεί να αναπτυχθεί και υπό σκιάν, είναι δηλαδή σκιανθεκτικό είδος ελάτης και μπορεί να αντέξει δυσκολότερες συνθήκες, όπως η ανομβρία και αυξημένη θερμοκρασία εδάφους. Ο κορμός του είναι ίσιος και όρθιος και έχει πυραμιδοειδή κόμη που φθάνει σε ύψος των 15-25 μ. και οι νεαροί βλαστοί του είναι καστανοπράσινοι και πιο λείοι. Τα βελονοειδή φύλλα σκουροπράσινου χρώματος είναι τοποθετημένα σε σπειροειδή διάταξη πάνω στον βλαστό.
Η άνθιση του δένδρου γίνεται τους μήνες Μάιο-Ιούνιο και έχει τα αρσενικά και θηλυκά άνθη του χωριστά πάνω στο ίδιο δένδρο, όπως και όλα τα έλατα άλλωστε. Οι αρσενικές ταξιανθίες έχουν χρώμα πορφυρό και οι θηλυκές είναι κιτρινωπές, δημιουργώντας αργότερα κυλινδρικού σχήματος, όρθιους κώνους (κουκουνάρια). 
Η ρητίνη του δένδρου έχει φαρμακευτικές ιδιότητες και χρησιμοποιείται στην πρακτική ιατρική. Έχει πολύ ανθεκτικό ξύλο και χρησιμοποιούνταν ευρέως σε οικοδομικές και ναυπηγικές κατασκευές. 
Τα δάση που σχηματίζει το είδος εντάσσονται στον, εθνικής σημασίας, τύπο οικοτόπου 91Β0 «Δάση ελληνικής ελάτης (Abies cephalonica)». 
Είναι γενικά ένα όμορφο και αρκετά κομψό δέντρο και για αυτό φυτεύεται συχνά σε πάρκα και δενδροστοιχίες ως καλλωπιστικό.
Musica ficta

Ο όρος Musica ficta (από τη λατινική λέξη fictus - φαύλος, λανθασμένος) αναφέρεται στην ευρωπαϊκή μεσαιωνική και αναγεννησιακή μουσική και υποδηλώνει τις αλλοιώσεις (διέσεις και υφέσεις) που προστίθενται σε ένα κομμάτι, όχι απ'ευθείας από τον συνθέτη αλλά ως εκτελεστική πρακτική. Η χρήση της προέκυψε, καθώς την εποχή εκείνη η μουσική γραφόταν σε τρόπους, όπως προσδιορίζεται και στα εξάχορδα του Γκουίντο ντ' Αρέτσο· με την άνοδο της πολυφωνίας το κάθετο άκουσμα με βάση τους τρόπους είχε λανθασμένο ακουστικό αποτέλεσμα και καθώς η χρήση του ελλάσονα και μείζονα τρόπου επικράτησε, οι μουσικοί ήταν αναγκασμένοι να αλλοιώνουν κάποιες νότες (κυρίως τους προσαγωγείς), ώστε να μην υπάρχουν δυσαρμονίες και διακροτήματα. Στις μέρες μας, ο όρος μπορεί να αναφέρεται και σε οποιαδήποτε σημειογραφική προσθήκη σε ένα μουσικό κομμάτι, που περιλαμβάνει καλλωπισμούς, σύγχρονα μουσικά κλειδιά, οπλισμούς κλπ.
Στις σύγχρονες ιστορικά τεκμηριωμένες εκδόσεις (Urtext) οι αλλοιώσεις της musica ficta σημειώνονται με μικρότερου μεγέθους σύμβολα πάνω από τα φθογγόσημα, ώστε να παρέχουν στον μελετητή το αυθεντικό μουσικό κείμενο, αλλά και τη δυνατότητα εύκολης ανάγνωσης για τον εκτελεστή. Είναι πιθανόν οι εκτελεστές της εποχής να είχαν εκπαιδευτεί για την αυτόματη αλλοίωση των εν λόγω φθόγγων χωρίς τη χρήση αυτών των συμβόλων. Με την πάροδο του χρόνου και την άνοδο και τελειοποίηση της μουσικής σημειογραφίας, οι συνθέτες σημείωναν στα έργα τους όλο και περισσότερες πληροφορίες, καθιστώντας τη musica ficta σε αχρηστία.
Όσον αφορά την εκτελεστική πρακτική, η χρήση της είναι αμφιλεγόμενη και υπό μελέτη· η σύγχρονη έρευνα αντλεί πολλά στοιχεία από θεωρητικά έργα της εποχής, όπως αυτά του Τζοζέφφο Τσαρλίνο και του Μίχαελ Πρετόριους. Το κατά πόσο και πού θα πρέπει να χρησιμοποιείται, είναι στην διακριτική ευχέρεια του εκτελεστή, ή του εκδότη.
Χρήστος Αναστασίου (Θεσσαλονικέας)

Βιογραφικά στοιχεία

Ο Χρήστος Αναστασίου γεννήθηκε στα τέλη του 18ου αιώνα στη Θεσσαλονίκη. Συμμετείχε στην Ελληνική επανάσταση του 1821 ως οπλαρχηγός, τόσο στη Μακεδονία, όσο και στη Νότια Ελλάδα. Πήρε μέρος σε πολλές μάχες κατά τη διάρκεια της επανάστασης, ως αξιωματικός και σημαιοφόρος. Κατατάχθηκε στην 7η τάξη αξιωματικών του Ελληνικού στρατού.
Στη χώρα των γουναρικών

Περίληψη της πλοκής

Το 1859 ο Τζάσπερ Χόμπσον και άλλα μέλη της «Εταιρείας του Κόλπου του Χάντσον», η οποία απασχολεί στρατιωτικούς, κυνηγούς και εμπόρους γουναρικών, διασχίζουν τα Βορειοδυτικά Εδάφη του Καναδά, μέχρι το Ακρωτήριο Μπάθερστ στον Αρκτικό Ωκεανό, σε μία αποστολή να δημιουργήσουν ένα φρούριο-εμπορικό σταθμό στον 70ό παράλληλο, βόρεια του Αρκτικού Κύκλου. Τους συνοδεύει ο Βρετανός αστρονόμος Τόμας Μπλακ, που θέλει να φθάσει στη συγκεκριμένη περιοχή για να παρακολουθήσει ως ολική την έκλειψη Ηλίου της 18ης Ιουλίου 1860. Η περιοχή που καταλήγουν είναι πολύ πλούσια σε άγρια ζωή και φυσικούς πόρους. Ο Χόμπσον και η ομάδα του ιδρύουν εκεί το «Φρούριο της ελπίδας». Σε κάποια στιγμή συμβαίνει ένας σεισμός και λίγο καιρό αργότερα αρχίζουν να συμβαίνουν πράγματα φαινομενικά ενάντια στους φυσικούς νόμους: η ολική έκλειψη Ηλίου γίνεται ορατή ως μερική, ενώ σταματά το φαινόμενο της παλίρροιας. Τελικώς όμως τα μέλη της αποστολής καταλαβαίνουν την αιτία....
Συμβολική λογική

Προτασιακή λογική

Ο κλάδος της συμβολικής λογικής που λέγεται προτασιακή λογική, αρχικά γνωστός ως προτασιακός λογισμός, μελετά τις ιδιότητες των προτάσεων που δημιουργούνται από σταθερές, που συνήθως συμβολίζονται με A, B, C, ... και πέντε λογικούς τελεστές: AND, OR, IMPLIES, EQUALS και NOT. Οι πέντε αυτοί τελεστές γράφονται ορισμένες φορές και .AND., .OR., κλπ, συνήθως στην επιστήμη υπολογιστών, όπως επίσης και με τα σύμβολα \land, \lor, \rightarrow, \leftrightarrow και \neg αντίστοιχα. Όλοι εκτός από το NOT είναι δυαδικοί τελεστές, το NOT είναι μοναδιαίος τελεστής που γράφεται πριν το όρισμά του. Οι τιμές των τελεστών αυτών δίνονται από πίνακες αλήθειας.
Λουκάς Αρκαδίας

Τοποθεσία

Βρίσκεται στους πρόποδες του όρους Κτενιάς σε υψόμετρο 658 μέτρων, στη νότια πλευρά του δρόμου που πάει από την Εθνική Οδό για το Λεβίδι, σε ακριανό σημείο του Μαντινειακού κάμπου (οροπέδιο), 14 χλμ. ΒΑ της Τρίπολης.

Ιστορία

Με το ΦΕΚ 16Α της 24/05/1835 προσαρτάται στον τότε Δήμο Μαντινείας. Με το ΦΕΚ 89Α της 05/08/1885 αποσπάται από το Δήμο Μαντινείας και προσαρτάται στον τότε Δήμο Σηπιανών όπου παρέμεινε για δύο χρόνια, όταν με το ΦΕΚ 115Α της 19/05/1887 επαναπροσαρτήθηκε στον τότε Δήμο Μαντινείας. Με το ΦΕΚ 252Α της 24/08/1912 ορίζεται ως έδρα της τότε Κοινότητας Λουκά. Με το ΦΕΚ 244Α της 04/12/1997, σύμφωνα με τη Διοικητική Μεταρρύθμιση "Καποδίστριας", προσαρτάται στο Δήμο Μαντινείας μέχρι το 2010 που εντάχθηκε στο Δήμο Τριπόλεως (ΦΕΚ 87Α - 07/06/2010) βάσει της Διοικητικής Μεταρρύθμισης "Καλλικράτης".
Στα 1885 απείχε πέντε τέταρτα δρόμο από την Πικέρνη, την έδρα του τότε Δήμου Μαντινείας στον οποίον υπαγόταν.

Αξιοθέατα

Σημείο αναφοράς είναι ο ιερός ναός του χωριού αφιερωμένος στον Άγιο Ιωάννη τον Χρυσόστομο. Δίπλα του έχει ανεγερθεί το ηρώο των πεσόντων στην Επανάσταση του 1821. Απέναντι έχει κτιστεί ένα μικρό πέτρινο θέατρο.
Ο επισκέπτης μπορεί επίσης να δει τα  αρχιτεκτονικά λείψανα παρατηρητηρίου στον "Αι-Λιά", το ασκητήριο του Αγίου Βασιλείου που βρίσκεται λίγο έξω από το χωριό, καθώς και το εκκλησάκι του του Αγίου Γεωργίου στον ομώνυμο λόφο.

Λοιπά στοιχεία

Οι κάτοικοί του ασχολούνται ως επί το πλείστον με τη γεωργία, την κτηνοτροφία και την αμπελουργία. Από το χωριό κατάγεται ο σεβασμιότατος Μητροπολίτης Πατρών Χρυσόστομος Σκλήφας (κατά κόσμο Χρήστος Σκλήφας).
Να μη συγχέεται με τον ομώνυμο οικισμό της Ηλείας του τέως Δήμου Ήλιδας.
Σελιάνα Αχαΐας

Τοποθεσία

Η πρόσβαση στην Σελιάνα γίνεται με δρόμο που ξεκινά από την Αιγείρα, σε απόσταση 19 χιλιομέτρων (25-30 λεπτά με αυτοκίνητο). Ο δρόμος μετά την Αιγείρα περνά από την Αρχαία Αιγείρα, τις Αιγές (Βλωβοκά) και το Μοναστήρι (Βεργουβίτσα), πριν καταλήξει στη Σελιάνα.
Η Σελιάνα έχει πλούσια βλάστηση, πλατάνια και πηγές. Βρίσκεται κοντά στον ποταμό Κριό. Στη Σελιάνα υπάρχουν 13 εκκλησίες. Σε απόσταση 2 χιλιομέτρων βρίσκεται η Μονή Αγίων Αποστόλων. Εντός του χωριού βρίσκονται ερείπια της αρχαίας Φελλόης (κυρίως στην περιοχή πίσω από την εκκλησία του Αγίου Βασιλείου).

Αρχαία Φελλόη

Η Σελιάνα ταυτίζεται με την "Αρχαία Φελλόη", μια μικρή πόλη της Αχαϊας που περιγράφει ο ιστορικός Παυσανίας στο βιβλίο του «Ελλάδος Περιήγησις, Αχαϊκά». Όπως αναφέρει χαρακτηριστικά ο Παυσανίας, "ὁδὸς δὲ ἐξ Αἰγείρας εὐθεῖα ἀπὸ τοῦ ἱεροῦ τοῦ Διὸς διά τε ὀρῶν καὶ ἀνάντης ἐστί: μῆκος μὲν οὖν τῆς ὁδοῦ τεσσαράκοντά εἰσι στάδιοι, ἄγει δὲ ἐς Φελλόην, πόλισμα οὐκ ἐπιφανές, †οὐδὲ ὡς ἀεὶ ᾠκεῖτο καὶ Ἰώνων ἔτι ἐχόντων τὴν γῆν. τὰ δὲ περὶ τὴν Φελλόην ἐς φυτείαν ἀμπέλων ἐστὶν ἐπιτήδεια: καὶ ὅσα πετρώδη τῆς χώρας, δρῦς τέ εἰσι καὶ θηρία, ἔλαφοι καὶ ὗς ἄγριοι: εἰ δέ τινα τῶν ἐν Ἕλλησι πολισματίων ἀφθόνῳ καταῤῥεῖται τῷ ὕδατι" η Φελλόη ήταν από εκείνη την εποχή περιοχή με πολλά νερά πράγμα που διαπιστώνει εύκολα όποιος επισκεφτεί και σήμερα την περιοχή. Στην ευρύτερη περιοχή της Σελιάνας έχουν γίνει κατα καιρούς ανασκαφές από το Αυστριακό Αρχαιολογικό Ινστιτούτο, την Ιταλική Αρχαιολογική Σχολή στην Αθήνα και το Πανεπιστήμιο του Σαλέρνο. Η περιοχή της Σελιάνας χαρακτηρίστηκε και επίσημα ως αρχαιολογικός χώρος από το Υπουργείο Πολιτισμού το 1996 (ΦΕΚ Β' 1029/12-11-96 και ΥΠΠΟ / ΑΡΧ /Α1/ 45408/2599).

Νεώτεροι χρόνοι

Κατά την επανάσταση του 1821 τέσσερα σπήλαια κοντά στη Σελιάνα χρησίμευσαν ως καταφύγια των γυναικοπαίδων, όταν ο Ιμπραήμ επέδραμε στο κομμάτι αυτό της Πελοποννήσου. Κοντά στη Σελιάνα έγιναν και δυο μάχες, μια στις πρώτες ημέρες της επανάστασης και άλλη κατά το Μάιο του 1827. Υπάρχει στενή σχέση μεταξύ των χωριών της Σελιάνας και των Σελιανιτίκων, αφού το δεύτερο προήλθε από Σελιανίτες που κατέβηκαν στα παράλια της Αιγιάλειας και έφτιαξαν το νέο χωριό. Σύμφωνα με τον ιστορικό και καθηγητή στο Πανεπιστήμιο Πατρών κ. Αθανάσιο Φωτόπουλο, οι πρώτοι Σελιανίτες έφτασαν στην περιοχή "Κρυόβρυση" του Αιγίου και εγκαταστάθηκαν κατά την Οθωμανική ήδη περίοδο.

Δημογραφικά στοιχεία

Ο πληθυσμός της σύμφωνα με την απογραφή του 2011 είναι 52 κάτοικοι. Το 2001 είχε μόνιμο πληθυσμό 81 κατοίκων και πραγματικό πληθυσμό 305 κατοίκων ενώ το 1991 είχε μόνιμο πληθυσμό 165 κατοίκων και πραγματικό πληθυσμό 153 κατοίκων και το 1981 νόμιμο πληθυσμό 131 κατοίκων και πραγματικό 131 κατοίκων.

Λοιπά στοιχεία

Στη μαζική κουλτούρα το χωριό έγινε ιδιαίτερα γνωστό μέσω αθλητικής ραδιοφωνικής εκπομπής με ονομασία «Σελιάνα – Περθώρι 2-0», εκπομπή ποδοσφαιρικού ενδιαφέροντος.
Ντένις Κιπρούτο Κιμέτο

Σταδιοδρομία

Ο Κιπρούτο Κιμέτο γεννήθηκε στο Ελντορέτ και εντάχθηκε σε μία προπονητική ομάδα, στην οποία συμμετείχε και ο Τζέφρεϋ Μουτάι. Η πρώτη μεγάλη νίκη του Κιμέτο σημειώθηκε σε ηλικία 27 ετών, στον ημιμαραθώνιο που έγινε στα πλαίσια του Μαραθωνίου του Ναϊρόμπι το 2011. Τρέχοντας με το όνομα «Ντένις Κοέτς» (Dennis Koech), ήρθε πρώτος με χρόνο 1.01.30. Καθιερώθηκε γρήγορα ανάμεσα στους μεγάλους δρομείς αντοχής από τις πρώτες ήδη συμμετοχές του σε  διοργανώσεις έξω από την Κένυα. Στον Ημιμαραθώνιο του Ρας Αλ Χαϊμά νίκησε δρομείς όπως τον Γουίλσον Κιπσάνγκ Κιπρότιτς και κατέκτησε την πρώτη θέση με χρόνο 1.00.40. Η ηλικία του αναφερόταν λανθασμένα ως δέκα χρόνια μικρότερη και η επόμενη επίδοσή του, 59.14, με την οποία νίκησε στον Ημιμαραθώνιο του Βερολίνου τον Απρίλιο του 2012 θεωρήθηκε αρχικώς παγκόσμιο ρεκόρ νέων. Η αιτία όχι μόνο αυτού του λάθους, αλλά και του λανθασμένου επωνύμου Koech, ήταν ένα ανακριβές διαβατήριο. Αυτά τα λάθη διορθώθηκαν σε επόμενους αγώνες.
Ο Κιμέτο κατέρριψε το πρώτο σημαντικό ρεκόρ στον ετήσιο αγώνα 25 χιλιομέτρων του Βερολίνου («BIG 25 Berlin»). Ο χρόνος 71.18 που σημείωσε εκεί βελτίωσε σημαντικά το μέχρι τότε παγκόσμιο ρεκόρ του Κόσγκεϊ (71.50). Μετά από αυτό, πραγματοποίησε την ταχύτερη «πρεμιέρα» σε επίσημο μαραθώνιο στην ιστορία του αγωνίσματος: Τρέχοντας και πάλι στο Βερολίνο, με τον παλιό του συμπροπονούμενο Τζέφρεϋ Μουτάι δίπλα του για το μεγαλύτερο μέρος του Μαραθώνιου του Βερολίνου του 2012, σημείωσε χρόνο 2:04:16, ένα δευτερόλεπτο πίσω από τον Μουτάι, με την 4η και 5η καλύτερη επίδοση που σημειώθηκαν ποτέ στη συγκεκριμένη διοργάνωση. Μερικοί ανταποκριτές παρατήρησαν πως ο Κιμέτο παρέμενε σταθερά πίσω από τον Μουτάι στο τελευταίο χιλιόμετρο του αγώνα και συμπέραναν ότι άφησε τον συμπατριώτη του να πάρει τη νίκη.
Χωρίς τον Μουτάι παρόντα, ο Κιμέτο κέρδισε τον Μαραθώνιο του Τόκιο το 2013 με νέο ρεκόρ διαδρομής, 2:06:50. Στις 13 Οκτωβρίου 2013 νίκησε στον Μαραθώνιο του Σικάγου σημειώνοντας και πάλι νέο ρεκόρ διαδρομής με 2:03:45. Στις 28 Σεπτεμβρίου 2014, ο Κιμέτο κατέρριψε το παγκόσμιο ρεκόρ του μαραθώνιου στη διοργάνωση του Βερολίνου με χρόνο 2.02.57 και έγινε ο πρώτος άνθρωπος που έτρεξε τη διαδρομή σε λιγότερο από 2 ώρες και 3 λεπτά. Οι χρόνοι στους οποίους διένυσε τα κάθε 5 χιλιόμετρα καταγράφηκαν ως εξής: 14.42, 14.42, 14.46, 14.26, 14.32, 14.30, 14.09, 14.42.
Η επόμενη χρονιά, το 2015, δεν ήταν εξίσου εντυπωσιακή για τον αθλητή, καθώς έτρεξε μόνο στον Μαραθώνιο του Λονδίνου, τερματίζοντας τρίτος, ενώ δεν μπόρεσε να τρέξει στο Παγκόσμιο Πρωτάθλημα Μαραθώνιου της IAAF στο Πεκίνο τον Αύγουστοu. Στον Μαραθώνιο της Φουκουόκα τον Δεκέμβριο εγκατέλειψε στο πέμπτο μόλις χιλιόμετρο εξαιτίας τραυματισμού. Και όταν τερμάτισε ένατος στον Μαραθώνιο του Λονδίνου του 2016, ο Κιμέτο δεν θεώρησε καλό να συμμετάσχει στους Ολυμπιακούς Αγώνες εκείνου του έτους, επιλέγοντας αντί για αυτούς να τρέξει στον Μαραθώνιο του Σικάγου.
Ο Κιμέτο έχει ύψος 1,71 μέτρο και ζυγίζει μόλις 55 κιλά.
Κάλλιστος Γουέαρ

Βιογραφικά στοιχεία

Ο  Κάλλιστος Γουέαρ γεννήθηκε στο Μπαθ, Σόμερσετ, της Αγγλίας το 1934. Ήταν λαϊκός Αγγλικανός μέχρι το 1958 οπότε σε ηλικία 24 ετών, βαπτίσθηκε Ορθόδοξος Χριστιανός και έγινε δεκτός στην Ελληνική Ορθόδοξη Αρχιεπισκοπή Θυατείρων και Μεγάλης Βρετανίας.
Αφού ολοκλήρωσε τις εγκύκλιες σπουδές του στο Westminster School του Λονδίνου, σπούδασε φιλολογία και θεολογία στο Πανεπιστήμιο της Οξφόρδης, όπου έλαβε πτυχίο και μεταπτυχιακό με τη διάκριση First Class Honours και τελικά το 1965 το διδακτορικό με θέμα τα Ασκητικά έργα του Μάρκου του Ερημίτη. Το 1959 - 1960 διδάσκει ως Jane Eliza Procter Visiting Fellow στο Πανεπιστήμιο Πρίνστον και το 1966 εκλέγεται και διορίζεται Spalding Lecturer in Eastern Orthodox Studies στο Πανεπιστήμιο της Οξφόρδης, μέχρι το 2001, διδάσκοντας κλασική και βυζαντινή φιλοσοφία και Ορθόδοξη θεολογία.
Το 1970 εκλέγεται Fellow του Pembroke College της Οξφόρδης, και το 1971 ονομάζεται Senior Denyer and Johnson Scholar του Πανεπιστημίου της Οξφόρδης. Ως επισκέπτης καθηγητής έχει διδάξει στο Γρηγοριανό Πανεπιστήμιο της Ρώμης το 2006.

Άλλες δραστηριότητες

Το 1965 χειροτονήθηκε διάκονος λαμβάνοντας το όνομα Κάλλιστος. Το 1966 χειροτονήθηκε ιερέας και Αρχιμανδρίτης και εκάρη μοναχός στην Ιερά Μονή Ιωάννου του Θεολόγου στην Πάτμο. Το 1982 αναδείχθηκε Βοηθός Επίσκοπος του Αρχιεπισκόπου Θυατείρων και Μεγάλης Βρετανίας. Από το 1983 ηγείται του Διοικητικού Συμβουλίου του Κέντρου Ορθόδοξης Πνευματικότητας Η Αγία Θεοσέβεια και το 1966 ιδρύει την Ελληνική Ορθόδοξη Κοινότητα της Αγίας Τριάδος στην Οξφόρδη. Από το 1973 συμμετέχει ως μέλος της Επιτροπής του Διαλόγου Ορθοδόξων - Αγγλικανών. Είναι πρόεδρος της Οικουμενικής Οργάνωσης Blessed Virgin Mary και είναι συνεκδότης του περιοδικού Subornst

Τιμητικές διακρίσεις

Έχει αναγορευθεί διδάκτωρ επίτιμος στο Πανεπιστήμιο Cluj-Napoca της Ρουμανίας, στο Lawrence University του Wisconsin των Ηνωμένων Πολιτειών, στη Ρωσική Ακαδημία Επιστημών της Μόσχας, στην Ορθόδοξη Θεολογική Σχολή του Βελιγραδίου, στο Ινστιτούτο Ορθοδόξου Θεολογίας Αγίου Σεργίου στο Παρίσι και από τη Φιλοσοφική Σχολή Αθηνών το 2007. To 2008 αναγορεύθηκε αντεπιστέλλον μέλος της Ακαδημίας Αθηνών.
Τον Ιούνιο του 2015 ανακηρύχθηκε επίτιμος διδάκτωρ του τμήματος Ποιμαντικής και Κοινωνικής Θεολογίας της Θεολογικής Σχολής στο Αριστοτέλειο Πανεπιστήμιο Θεσσαλονίκης.
Carach Angren

Ιστορία

Οι Carach Angren δημιουργήθηκαν το 2003 στον ολλανδικό δήμο Landgraaf, αφού τα δύο μέλη Vaultage και Inger Indolia ξεκίνησαν ένα δευτερεύον πρότζεκτ, λόγω της κοινής τους αγάπης για θρύλους και την black metal μουσική. Φάνηκε πως πήγαινε καλά, οπότε οι Vaultage διαλύθηκαν και οι Carach Angren "ήταν έτοιμοι για μεγαλύτερα βήματα".
Το πρώτο τους EP ήταν το The Chase Vault Tragedy, το οποίο είναι concept άλμπουμ σχετικά με το μύθο με τα κινούμενα φέρετρα, που λέει πως μυστηριωδώς είχαν μετακινηθεί. Μετά από αυτό, κυκλοφόρησαν το δεύτερο EP, το Ethereal Veiled Existence, που μιλά για την ιστορία της Καφέ Κυρίας. Το 2007, οι Carach Angren ηχογράφησαν το πρώτο τους full-length άλμπουμ, το Lammendam, το οποίο έλαβε διεθνώς θετικές κριτικές.
Το δεύτερο άλμπουμ τους, Death Came Through a Phantom Ship, κυκλοφόρησε στις 26 Νοεμβρίου του 2010. Συμμετείχαν στην ευρωπαϊκή περιοδεία A Declaration of Hate για την υποστήριξη του άλμπουμ, με extreme metal μπάντες όπως οι Dark Funeral, οι Zonaria και οι Nefarium.
Στις 18 Μαΐου του 2012 κυκλοφόρησε το τρίτο τους στούντιο άλμπουμ, Where the Corpses Sink Forever.
Στις 8 Οκτωβρίου 2014, ένα νέο κομμάτι από το νέο τους άλμπουμ κυκλοφόρησε, το There's No Place Like Home.
Στις 17 Φεβρουαρίου του 2015, το This Is No Fairytale ήταν διαθέσιμο για streaming στο Metal Hammer. Το άλμπουμ κυκλοφόρησε επίσημα στις 23 Φεβρουαρίου του 2015.
Στις 16 Ιουνίου του 2017 κυκλοφόρησε το πέμπτο άλμπουμ του συγκροτήματος με τίτλο Dance and Laugh Amongst the Rotten.
Lexus IS

Ανανεώσεις

Αρχικά ήταν διαθέσιμο αποκλειστικά ως 4-πορτο σεντάν. Τον Οκτώβριο του 2008, στο Σαλόνι Αυτοκινήτου του Παρισιού, παρουσιάστηκε το IS C, μία 2-πορτη ανοικτή έκδοση με ηλεκτρικά αναδιπλούμενη μεταλλική οροφή και κυκλοφόρησε την άνοιξη του 2009. Ταυτόχρονα με την παρουσίαση του καμπριολέ, όλη η παλέτα των εκδόσεων του IS υπέστη ένα λίφτινγκ στην εξωτερική και εσωτερική αισθητική, μαζί με βελτιώσεις στην ανάρτηση και στο σύστημα διεύθυνσης. 
Στα μέσα του 2010, έγινε μία ακόμα ανανέωση στην εξωτερική αισθητική (εκτός από το convertible), με νέες ζάντες, προβολείς ημέρας (daytime running lights) με φώτα LED (Δίοδοι Εκπομπής Φωτός) και προσθήκη νέων στοιχείων εξοπλισμού στο σαλόνι.
Πανελλήνιο πρωτάθλημα ποδοσφαίρου ανδρών 1909-1910

Το Πανελλήνιο πρωτάθλημα ποδοσφαίρου του 1909-1910 διοργανώθηκε από το Σύνδεσμο Ελληνικών Γυμναστικών & Αθλητικών Σωματείων ΣΕΓΑΣ (τότε ΣΕΑΓΣ), ο οποίος το χαρακτηρίζει ως το 2ο πρωτάθλημα ποδοσφαίρου, ίσως επειδή τα προηγούμενα δεν τα θεώρησε επίσημα. Συμμετείχαν έξι (6) ομάδες, για πρώτη φορά τόσες πολλές, αλλά προς το παρόν δεν έχουν γίνει γνωστά το σύστημα διεξαγωγής και τα αποτελέσματα. Οι τρεις από τις έξι ήταν ομάδες σχολών, ενώ εσωτερικές συγκρούσεις και αποχώρησεις οδήγησαν στη μη συμμετοχή του προηγούμενου πρωταθλητή Ποδοσφαιρικού Ομίλου Αθηνών, προγόνου του Παναθηναϊκού. Αυτός εξακολουθούσε, πάντως, να αποτελεί ενεργό σωματείο με δικό του εντευκτήριο και αθλητικές εγκαταστάσεις στην Κυψέλη, κοντά στο γυμναστήριο του Πανελληνίου ΓΣ, και στις 22 Νοεμβρίου 1909 έδωσε φιλικό αγώνα στο Ποδηλατοδρόμιο με τον ΣΠ Γουδή που έληξε 0-0.
Όλοι οι αγώνες διεξήχθησαν στο Ποδηλατοδρόμιον του Νέου Φαλήρου (στη θέση του σημερινού Καραϊσκάκης). Πρωταθλητής αναδείχθηκε ο Σύλλογος Ποδοσφαιρίσεως Γουδή, ενώ δεύτερος ο Πειραϊκός Σύνδεσμος.
Ροσίο Μπανκέλς

Βιογραφία

Γεννήθηκε στο Μοντερρέι το 1958. Είναι κόρη του ηθοποιού και σκηνοθέτη, Ραφαέλ Μπανκέλς και της ηθοποιού Ντίνα ντε Μάρκο. Έχει πέντε αδέλφια, τον Χοσέ Μανουέλ, την Γιάνετ, την Μάρι Πας, η οποία είναι παντρεμένη με τον ηθοποιό Αλφρέδο Αδάμε, την Αριάδνε και τον Ραφαέλ Τζ.. Έχει επίσης μια μεγαλύτερη ετεροθαλής αδελφή την Σίλβια Πασκέλ από τον προηγούμενο γάμο του πατέρα της, με την μεγάλη ηθοποιό του Μεξικάνικου κινηματογράφου, Σίλβια Πινάλ. Από την πλευρά του πατέρα της, έχει κουβανική και καταλανική καταγωγή. 
Στην παιδική της ηλικία είχε μια σταθερή μουσική εκπαίδευση και ήταν μαθήτρια του τενόρου Τζουζέπε Ντι Στέφανο. Η Μπανκέλς ξεκίνησε την καριέρα της το 1968 στην τηλενουβέλα Gutierritos. Στις αρχές της δεκαετίας του 1970 ξεκίνησε να παίζει στο θέατρο. Το 1978 πρωταγωνίστησε στη μεξικάνικη version του μιούζικαλ The Sound of Music μαζί με την μεξικανή τραγουδίστρια Λουπίτα Ντ' Αλέσσιο. Έχει συμμετάσχει επίσης στα μιούζικαλ Vaselina, Evita και Jesuscristo Superestrella.
Το 1979 πρωταγωνίστησε στη διεθνή επιτυχία της τηλενουβέλας Los ricos tambien lloran με την Βερόνικα Κάστρο. Έχει πρωταγωνιστήσει επίσης στις τηλενουβέλες Querer volar, Juegos del Destino, Bianca Vidal και La fiera. Έχει γίνει γνωστή στο ευρύ κοινό για της ερμηνείες της, στο να παίζει κακούς χαρακτήρες.
Το 1985 ξεκίνησε και την μουσική της καριέρα, με το άλμπουμ Rocío Banquells το οποίο περιλαμβάνει τα superhits της δεκαετίας του 1980, Este hombre no se toca, Luna Mágica και Abrazame. Η Μπανκέλς συνέχισε τη μουσική της σταδιοδρομία μέχρι και τις αρχές της δεκαετίας του 1990. Το 1997 μια νομική διαμάχη, προκάλεσε την αποχώρηση της Μπανκέλς από τα δρώμενα για πάνω από δέκα χρόνια.
Το 2006 επέστρεψε στην τηλεόραση και συμμετείχε στο μουσικό reality show Cantando por un sueño, και το 2007 κυκλοφόρησε το νέο της άλμπουμ με τίτλο Nací para tí. Την ίδια χρόνια συμπρωταγωνίστησε στην τηλενουβέλα Pasión με τον Φερνάντο Κολούνγκα. Τη σεζόν 2009-2010 πρωταγωνίστησε στο μιούζικαλ Mamma Mia!.
Για την προσφορά της στη μουσική βιομηχανία, το θέατρο και την τηλεόραση, τα αποτυπώματά των χεριών της και το αστέρι της Μπανκέλς έχουν μπει στο "Paseo de las Luminarias" (Πλατεία των Αστέρων) στην Πόλη του Μεξικού, μαζί με την ετεροθαλή αδελφή της Σίλβια Πασκέλ.

Προσωπική ζωή

Η Μπανκέλς έχει παντρευτεί δυο φορές. Την πρώτη φορά τον Πέδρο Μέντες από το 1979 μέχρι το 1984, και πατέρας της κόρη της Πάμελα, και την δεύτερη φορά τον Χόρχε Μπερλάνγκα από το 1985 μέχρι το 2005, και πατέρας του γιου της Ροδρίγο.
98 Ιάνθη

Φυσικά χαρακτηριστικά

Η μέση διάμετρος της Ιάνθης υπολογίσθηκε σε 104,5 χλμ., ενώ η μάζα της εκτιμάται σε 1,2 τετράκις εκατομμύριο τόνους. Η μέση επιτάχυνση της βαρύτητας στον ισημερινό της Ιάνθης εκτιμάται σε 2,92 cm/sec², ενώ η μέση ταχύτητα διαφυγής υπολογίζεται σε 55,2 m/sec.
Ο φασματικός τύπος της Ιάνθης είναι C (ανθρακούχος). Το άλβεδό της είναι 0,047 και η μέση θερμοκρασία στην επιφάνειά της εκτιμάται σε 103 βαθμούς Κελσίου κάτω από το μηδέν.
Η Ιάνθη περιστρέφεται γύρω από τον εαυτό της μία φορά κάθε 16 ώρες και 29 λεπτά.
Λάκης Παπαδόπουλος

Βιογραφία

Γεννήθηκε στις 7 Δεκεμβρίου του 1948 στην Αθήνα. Είναι γνωστός και με το όνομα ο Λάκης με τα ψηλά ρεβέρ. Ξεκίνησε την καριέρα του στην δεκαετία του 60 με το συγκρότημα “Dragons”. Στη δισκογραφία εμφανίστηκε το 1981. Ο Λάκης Παπαδόπουλος αν και ανήκει στον ευρύτερο χώρο της Ροκ έχει δώσει πολλά τραγούδια σε καλλιτέχνες από τον χώρο της λαϊκής μουσικής.
Σαϋμαρντάν Ιμπραγκίμοφ

Ο Σαϋμαρντάν Νουριμάνοβιτς Ιμπραγκίμοφ (ρωσικά: Шаймардан Ибрагимов, 1899-1957) υπηρέτησε ως δεύτερος Γενικός Γραμματέας του Κομμουνιστικού Κόμματος της Τουρκμενικής ΣΣΔ, υπηρετώντας από το 1926 μέχρι το 1927.
Ο Νικολάι Πασκούτσκι τον διαδέχτηκε ως Γενικό Γραμματέα.
Κύπελλο Ισπανίας ποδοσφαίρου ανδρών 1907

Το κύπελλο Ισπανίας 1907 ήταν η πέμπτη φορά που διοργανώθηκε το κύπελλο.
Η διοργάνωση ξεκίνησε την 24 Μαρτίου 1907 και τελείωσε 6 μέρες αργότερα με το τελικό.